

देश भर में महिलाओं के प्रति बढ़ रहे अत्याचारों का कारण कुछ लोग फिल्मों को बताते हैं। ‘ग्रेंड मस्ती’ जैसी फिल्में उनकी बातों को वजन देती है। यह फिल्म महिलाओं को उपभोग की वस्तु बताती है। ये फिल्म दर्शाती है कि हर महिला बड़ी सहजता के साथ उपलब्ध है सिर्फ थोड़ी फ्लर्टिंग की जरूरत है। फिल्म में पुरुष और स्त्री के प्राइवेट पार्ट्स को लेकर कई भद्दे मजाक किए गए और अश्लीलता की सीमा पार की गई है।

इस फिल्म को एडल्ट कॉमेडी की कैटेगरी में डालना उचित नहीं है। भारत में ‘एडल्ट कॉमेडी फिल्म’ का सही मतलब कभी नहीं समझा गया है। ‘ग्रेंड मस्ती’ के निर्देशक इंद्रकुमार ने ‘मस्ती’ फिल्म बनाई थी, जो ‘एडल्ट कॉमेडी’ के नाम पर ठीक-ठाक फिल्म थी, लेकिन ‘ग्रेंड मस्ती’ फूहड़ और दूषित मानसिकता के साथ बनाई गई फिल्म है। इसमें ‘फन’ नहीं बल्कि ‘चीपनेस’ है।

फिल्म के तीनों हीरो के दिमाग में सदैव सेक्स का कीड़ा बुलबुलाता रहता है। जब वे कॉलेज में पढ़ते थे तो स्टुडेंट्स के साथ लेडी टीचर्स भी टू पीस में कॉलेज आती थीं और वे मस्ती किया करते थे।

कॉलेज छोड़ने के बाद तीनों की शादी हो जाती है। तीनों को अपनी खुराक के अनुरूप सेक्स का डोज नहीं मिल पाता क्योंकि किसी की पत्नी पति से ज्यादा कामयाब है तो कही पत्नी बच्चे को संभालने में व्यस्त है।

कॉलेज में एक कार्यक्रम के लिए एक्स स्टुडेंट्स को बुलाया जाता है। तीनों मौज-मस्ती करने पहुंचते हैं, लेकिन कॉलेज में लड़कियां टू-पीस के बजाय बुरके में नजर आती है क्योंकि नया प्रिंसीपल बहुत सख्त है। तीनों प्रिंसीपल की पत्नी, बेटी और बहन से रोमांस करना शुरू कर देते हैं।

फिल्म में कहानी जैसा कुछ है ही नहीं। लेखक
तुषार हीरानंदानी,
मिलाप जवेरी और निर्देशक इंद्र कुमार की यही कोशिश रही है कि हर सीन में फूहड़ता डाली जाए। चाहे संवादों के जरिये, इशारों से या अंग प्रदर्शन से। फूहड़ चुटकुलों से भी काम चलाया गया है। घटियापन को ही हास्य समझ लिया गया है।

फिल्म के पहले सीन में ही ए बी सी के नये मायने बताए गए हैं। ए बोलते ही कैमरा महिलाओं के नितंबों पर जाता है। बी बोलते ही ब्रेस्ट नजर आते हैं। सी बोलते ही दर्शकों को कल्पना करने के लिए छोड़ दिया जाता है। टाइम पूछने पर बताया जाता है ‘ब्रा पेंटीज़’ फिर संभलकर जवाब दिया जाता है ‘बारह पैंतीस’।

कॉमेडी के नाम पर मोटे, नाटे लोगों को भी नहीं छोड़ा गया। ‘लौरा, रोज, मेरी, मार्लो’ जैसे नामों का मजाक बनाया गया है। एक लड़का उसका नाम पूछने पर पहेली के रूप में जवाब देता है ‘मुंह में दूं या हाथ में?’ फिर नाम बताता है ‘प्रसाद’। ऐसे उदाहरणों से फिल्म पटी पड़ी है। आटे में नमक बराबर फूहड़ता हो तो बर्दाश्त किया जा सकता है, लेकिन यहां तो पूरे कुएं में ही भांग है।

सेक्स या ग्लैमर को फिल्म में दिखाया जाना गलत नहीं है, लेकिन नाम, रंग-रूप और स्त्रियों के प्रति भद्दी बातों में मनोरंजन कैसे ढूंढा जा सकता है। एक्टिंग, संगीत और अन्य पक्षों की बात करना बेकार है।

महत्वपूर्ण फैसला अब दर्शकों के हाथ में है। यदि वे इस फिल्म को बॉक्स ऑफिस पर सफल बनाते हैं तो निर्माता-निर्देशकों की इस बात में दम नजर आने लगेगा कि हम क्या करें दर्शक ही ऐसी ‘सस्ती’ फिल्में देखना चाहते हैं।

बैनर :
मारुति इंटरनेशनल

निर्माता :
अशोक ठाकरिया, इंद्र कुमार

निर्देशक :
इंद्र कुमार

संगीत :
आनंद राज आनंद, संजीव दर्शन

कलाकार :
विवेक ओबेरॉय, रितेश देशमुख, आफताब शिवदासानी, मंजरी फडणीस, करिश्मा तन्ना, सोनाली कुलकर्णी, ब्रूना अब्दुल्ला, मरयम जकारिया, कायनात अरोरा, सुरेश मेनन

